માનવીય પ્રવૃત્તિઓથી પશ્ચિમ ઘાટને નુકસાન થઈ રહ્યું છે તેની ચિંતા પણ સદી જૂની છે. પણ છેલ્લા દાયકાઓમાં સ્થિતિ વકરી છે. તેનો અભ્યાસ કરવા માટે માધવ ગાડગીળ જેવા જાણકારની આગેવાની હેઠળ સમિતિ બનાવાઇ હતી. વેસ્ટર્ન ઘાટ ઇકોલોજી એક્સપર્ટ પેનલે અહેવાલ તૈયાર કર્યો ત્યારે જે ચેતવણી આપી હતી તે કેરળમાં બિલકુલ સાચી પડી છે. માધવ ગાડગીળ અહેવાલે ચેતવણી આપી હતી કે નદીઓમાંથી રેતી કાઢવાને કારણે પાણી તળમાં સચવાતું રહે, તેના બદલે વધારે ઝડપથી વહેતું થશે, પહાડીઓ પરના વૃક્ષોના નિકંદનના કારણે ભૂસ્ખલન થશે, ગાઢ જંગલોના અભાવે વરસાદની પાણીનો સંચય થાય અને ધીમેધીમે વર્ષ દરમિયાન સરવાણી ફૂટતી રહે તેવું શક્ય બનશે નહિ. કેરળમાં એવું જ થયું છે. થોડા ભારે વરસાદને કારણે ઠેર ઠેર ટેકરીઓ ધસી પડી. રસ્તાઓ તૂટી ગયા, નદીઓમાં પાણી રોકાવાના બદલે ધસમસતું ચારે બાજુ ફેલાવા લાગ્યું. વરસાદનું પાણી જંગલોમાં સચવાઈ અને ધીમે ધીમે ડેમોમાં આવે તેના બદલે રાતોરાત ડેમો છલકાયા અને ચારે બાજુ પાણી પાણી થઈ ગયું.